钦定古今图书集成/理学汇编/文学典/第089卷 > 杜本
## 钦定古今图书集成/理学汇编/文学典/第089卷 > 杜本

按《元史隐逸传》：“本字伯原，其先居京兆，后徙天台，又
徙临江之清江，今为清江人。本博学，善属文，江浙行
省丞相忽剌木得其所上《救荒策》，大奇之。及入为御
史大夫，力荐于武宗，尝被召至京师。未几，归隐武夷
山中。文宗在江南时，闻其名，及即位，以币征之，不起。
至正三年，右丞相脱脱以隐士荐，诏遣使赐以金织”
文币，上尊酒，召为翰林待制、奉议大夫兼国史院编
修官。使者致君相意，趋之。行至杭州，称疾固辞，而致
书于丞相曰：“以万事合为一理，以万民合为一心，以
千载合为一日，以四海合为一家，则可言制礼作乐，
而跻五帝三王之盛矣。”遂不行。本湛静寡欲，无疾言
遽色，与人交尤笃于义。有贫无以养亲、无资以为学
者，皆济之。平居书册未尝释手，天文、地理、律历、度数
靡不通究，尤工于篆隶。所著有《四经表义》《六书通编》
《十原》等书。学者称为“清碧先生。”至正十年卒，年七十
有五。

按《遂昌杂录》：“江右杜君讳本，字原父，号清碧。先生苦
志于学，经史多手写成集，沉默寡言笑。尝一再游京
师，王公贵人多乐与之交。已得武夷詹君景仁，由三
公掾授浙东宪府照磨，延先生南入武夷，且买房置
田，为久远计。已而朝廷修三史，蒙古、色目、汉人、南人
各举一处士，君以南人处士征授翰林待制奉议大”
夫出至钱塘，以病归。其殁于至正十年秋八月，道远
不能吊，令人感念云。

按《辍耕录》：杜清碧先生本应召，次钱塘，诸儒者争趋
其门。燕孟初作诗嘲之，有“紫藤帽子高丽靴，处士门
前当怯薛”之句，闻者传以为笑。用紫色棕藤䌸帽而
制靴，作高丽国样，皆一时所尚。“怯薛”则内府执役者
之译语也。

杜清碧先生，本字伯原，有所编《五声韵》，自大小篆、分
隶、真草以至于外蕃书，及国朝蒙古新字，靡不收录，
题曰《华夏同音》。至正壬午，中书奏修三史，以翰林待
制聘。先生起至武林，辞疾不行，盘桓久之。浙省平章
康里子山公巎巎时来访，一日语及声律之学，因问
国字何以用可侯？〈此喉音也有音无字〉字为首。先生曰：“正如婴
儿初堕地时，作此一声，乃得天地之全气也。”平章甚
悦服。